**Cael dweud eich dweud ynglŷn â gwella gwasanaethau ysbyty i bobl yn Sir Amwythig, Telford & Wrekin a chanolbarth Cymru**

**Crynodeb o’r Ymgynghoriad Cyhoeddus**

**30 Mai 2018 i 4 Medi 2018**

**Rhaglen Future Fit GIG dan arweiniad:**

**Grŵp Comisiynu Clinigol GIG Sir Amwythig a Grŵp Comisiynu Clinigol GIG Telford & Wrekin**

**Ynglŷn â’r ymgynghoriad hwn**

Mae’r ymgynghoriad hwn yn cael ei arwain gan Grŵp Comisiynu Clinigol GIG Sir Amwythig a Grŵp Comisiynu Clinigol GIG Telford & Wrekin. Y ni ydy’r sefydliadau sy’n gyfrifol am brynu a phenderfynu ar wasanaethau gofal iechyd yn Sir Amwythig a Telford & Wrekin ar eich rhan.

Nod y ddogfen hon ydy:

* Esbonio pam fod angen inni wneud newidiadau i’r gwasanaethau sy’n cael eu darparu yn Ysbyty Brenhinol Amwythig ac Ysbyty’r Dywysoges Frenhinol
* Esbonio ein cynnig am newid ein gwasanaethau ysbyty a’r ddau opsiwn rydyn ni eisiau’ch barn chi arnyn nhw
* Dweud wrthoch chi am yr opsiwn rydyn ni’n ei ffafrio
* Esbonio beth y byddai’r newidiadau hyn yn ei olygu i chi a’ch teulu
* Esbonio sut y gall pobl a sefydliadau ledled Sir Amwythig, Telford & Wrekin a chanolbarth Cymru gymryd rhan a beth sy’n digwydd nesaf
* Ceisio’ch barn chi trwy ofyn ichi lenwi ein harolwg yn [www.nhsfuturefit.org](http://www.nhsfuturefit.org)

Fersiwn gryno o’r brif ddogfen ymgynghori ydy hon. Gallwch chi weld y brif ddogfen ar ein gwefan [www.nhsfuturefit.org](http://www.nhsfuturefit.org) Gallwch chi hefyd ffonio 0300 3000 903 (peiriant ateb 24 awr) i ofyn am gopi.

Mae’r brif ddogfen yn cynnwys mwy o fanylion am sut y gwnaethom ni gyrraedd y ddau opsiwn rydyn ni’n gofyn am eich barn chi arnyn nhw, gan gynnwys y broses arfarnu, ac am sut y sicrheir yr arian sydd ei angen arnom ni. Mae hefyd yn cynnwys gwybodaeth am beth y byddai’r opsiwn rydyn ni’n ei ffafrio’n ei olygu i chi a’ch teulu, y broses sicrwydd rydyn ni wedi’i dilyn, ein cynlluniau ar gyfer gofal y tu allan i’r ysbyty a geirfa.

**Beth dydy’r ymgynghoriad hwn ddim yn edrych arno**

Mae a wnelo’r ymgynghoriad hwn â gwasanaethau sy’n cael eu darparu yn Ysbyty Brenhinol Amwythig ac Ysbyty’r Dywysoges Frenhinol. Ochr yn ochr â’r ymgynghoriad hwn, rydyn ni’n gweithio gyda chleifion, gofalwyr, aelodau o’r cyhoedd a’r sector gwirfoddol i edrych ar ffyrdd y gallwn ni wella ein gwasanaethau iechyd lleol. Mae’r gwaith hwn yn rhan o gylch gorchwyl Partneriaeth Cynaliadwyedd a Thrawsnewid Sir Amwythig a Telford & Wrekin ac mae’n cynnwys ei gwneud hi’n haws i bobl weld meddyg teulu, cyflymu diagnosis o ganser a thrin pobl yn agosach at gartref.

Dydy’r ymgynghoriad hwn ddim yn eich holi ynglŷn ag unrhyw wasanaethau sydd mewn lleoliadau heblaw am naill ai Ysbyty Brenhinol Amwythig neu Ysbyty’r Dywysoges Frenhinol. Mae hyn yn cynnwys ysbytai cymunedol, unedau cymunedol y mae bydwragedd yn eu harwain a gwasanaethau cymunedol. Yn y dyfodol, mae’n bosibl y bydd angen inni ofyn ichi am eich barn ar unrhyw newidiadau arfaethedig i’r gwasanaethau hyn. (Gallwch chi ddarllen mwy am hyn ar dudalen 51 y brif ddogfen ymgynghori.)

Dydy’r ymgynghoriad hwn ddim yn gofyn ichi ychwaith am eich barn ar leoliad gwasanaethau dydd canser oedolion, sy’n cael eu darparu yn Ysbyty Brenhinol Amwythig ar hyn o bryd. Beth bynnag fydd deilliant yr ymgynghoriad hwn, fe fyddai gwasanaethau dydd canser oedolion yn aros yn Ysbyty Brenhinol Amwythig. Fodd bynnag, y tu allan i’r ymgynghoriad hwn, mae Ymddiriedolaeth GIG Ysbytai Amwythig a Telford yn edrych i weld a oes yna gyfleoedd lle gellid darparu rhai gwasanaethau dydd canser oedolion yn Ysbyty’r Dywysoges Frenhinol yn y dyfodol.

**Cysylltu â ni**

Mae’r ddogfen Gymraeg hon hefyd ar gael ar ffurf dogfen print bras Word ac fel dogfen Word i’w defnyddio â rhaglenni darllen sgrin. Mae hi hefyd ar gael yn Saesneg ac mewn fformat Saesneg hawdd i’w ddarllen. Mae’r rhain ar ein gwefan yn: [www.nhsfuturefit.org](http://www.nhsfuturefit.org)

Os hoffech chi gael y ddogfen hon mewn fformat gwahanol neu mewn iaith arall ffoniwch 0300 3000 903 (peiriant ateb 24 awr) neu anfonwch e-bost i: nhsfuturefit@nhs.net

Aby uzyskać ten dokument w innym formacie lub języku skontaktuj się z nami pod numerem 0300 3000 903 (całodobowa automatyczna sekretarka) lub wysyłając email: nhsfuturefit@nhs.net

اگر آپ یہ دستاویز کسی مختلف شکل یا دیگر زبان میں چاہیں تو براہ کرم 0300 3000 903 (24 گھنٹے جوابی مشین) پر فون یا nhsfuturefit@nhs.net پر ایمیل کریں۔

**ਜੇ ਤੁਸੀਂ ਇਸ ਦਸਤਾਵੇਜ਼ ਨੂੰ ਕਿਸੇ ਹੋਰ ਫ਼ੋਰਮੈਟ (ਰੂਪ) ਜਾਂ ਕਿਸੇ ਹੋਰ ਭਾਸ਼ਾ ਵਿੱਚ ਚਾਹੁੰਦੇ ਹੋ, ਤਾਂ ਕਿਰਪਾ ਕਰਕੇ 0300 3000 903 (24 ਘੰਟੇ ਦੀ ਜਵਾਬ ਦੇਣ ਵਾਲੀ ਮਸ਼ੀਨ) ’ਤੇ ਕਾਲ ਕਰੋ ਜਾਂ: nhsfuturefit@nhs.net ’ਤੇ ਈਮੇਲ ਕਰੋ**

**Gallwch chi ddefnyddio’r dulliau a ganlyn i gysylltu â ni:**

Ffôn: 0300 3000 903 (peiriant ateb 24 awr)

E-bost: nhsfuturefit@nhs.net

Trwy’r post: FREEPOST NHS FF CONSULTATION

Facebook: facebook.com/nhsff

Twitter: @NHSFutureFit

Gwefan: Mae’r holl ddogfennau a gwybodaeth ategol ar gael yn: [www.nhsfuturefit.org](http://www.nhsfuturefit.org)

**Cynnwys**

Model gofal ysbyty newydd 5

Pam fod angen newid 8

Yr opsiynau rydyn ni’n gofyn am eich barn chi arnyn nhw 11

Pa wasanaethau fyddai’n cael eu darparu yn y ddau ysbyty? 14

Safle Gofal Argyfwng: Pa wasanaethau fyddai’n cael eu darparu yno? 16

Safle Gofal Cynlluniedig: Pa wasanaethau fyddai’n cael eu darparu yno? 20

Beth fyddai’r newidiadau hyn yn ei olygu i chi a’ch teulu? 22

Pa effaith y mae’r newidiadau hyn yn ei chael ar ddewis cleifion? 24

Pa effaith y mae’r newidiadau hyn yn ei chael ar wasanaethau strôc? 24

Yr opsiwn rydyn ni’n ei ffafrio 26

Dadansoddiad o gydraddoldeb 30

Teithio i’n hysbytai 32

Beth sy’n digwydd nesaf 35

Sut y gallwch chi chwarae rhan 35

**Model gofal ysbyty newydd**

Rydyn ni’n cynnig newid y gwasanaethau ysbyty sy’n cael eu darparu yn Ysbyty Brenhinol Amwythig ac Ysbyty’r Dywysoges Frenhinol, Telford, fel bod:

* un ysbyty’n darparu gwasanaethau gofal argyfwng (yn cynnwys gwasanaethau mewnol ar gyfer menywod a phlant) ac
* yr ysbyty arall yn darparu gwasanaethau gofal cynlluniedig.

Fe fyddai gan y ddau ysbyty Ganolfan Gofal Brys sydd ar agor 24 awr y dydd, saith diwrnod yr wythnos.

Yr opsiwn rydyn ni’n ei ffafrio ydy i Ysbyty Brenhinol Amwythig ddod yn safle Gofal Argyfwng ac i Ysbyty’r Dywysoges Frenhinol ddod yn safle Gofal Cynlluniedig. Rydyn ni’n gofyn i chi am eich barn.

|  |
| --- |
| **Gofal heb ei gynllunio ydy gofal argyfwng. Mae cleifion yn ei dderbyn pan mae clefyd neu anaf yn bygwth colli bywyd neu aelod o’r corff.****Gofal ar gyfer clefydau ac anafiadau nad ydyn nhw’n bygwth colli bywyd neu aelod o’r corff ond sy’n galw am sylw brys ydy gofal brys.****Llawdriniaethau, gweithdrefnau ac apwyntiadau sydd wedi’u cynllunio ymlaen llaw ydy gofal cynlluniedig.** |

Fe fyddai bron 80%\* o gleifion yn parhau i fynd i’r un ysbyty ag y maen nhw’n mynd iddo nawr ar gyfer gofal argyfwng a brys

Canolfannau Gofal Brys 24/7 yn y ddau ysbyty

**Pam inni ddewis yr opsiwn rydyn ni’n ei ffafrio**

Fe fyddai bod â’r safle Gofal Argyfwng yn Ysbyty Brenhinol Amwythig yn golygu:

* y gall barhau i fod yn Uned Drawma
* y byddai’n rhaid i lai o bobl deithio’n bellach i gael gofal argyfwng
* y byddai’n diwallu anghenion ein poblogaeth hŷn yn well yn y dyfodol, yn enwedig yn Sir Amwythig a chanolbarth Cymru
* mai dyma sy’n cynnig y gwerth gorau am arian yn y tymor hir

Gallwch chi ddarllen mwy am hyn ar dudalen 26.

\*Wedi’i seilio ar nifer y cleifion a fynychodd adrannau damweiniau ac achosion brys Ysbyty Brenhinol Amwythig ac Ysbyty’r Dywysoges Frenhinol yn ystod 2016-17.

**Gwrando arnoch chi**

Daw’r ymgynghoriad hwn yn sgil swm anferthol o waith y mae Rhaglen Future Fit y GIG wedi’i wneud. Sefydlwyd Future Fit yn 2013 mewn ymateb i ‘Alwad i’r Gad’ y Llywodraeth a ofynnodd i staff GIG, cleifion, y cyhoedd a gwleidyddion ddod at ei gilydd a chytuno ar ba newidiadau sydd eu hangen i wneud ein gwasanaethau GIG lleol yn barod at y dyfodol.

O’r cychwyn cyntaf, mae meddygon, nyrsys a staff gofal iechyd eraill – y bobl sy’n darparu ein gwasanaethau o ddydd i ddydd – wedi arwain rhaglen Future Fit. Cymerodd llawer o aelodau o’r cyhoedd ledled y sir ran yn ein harolwg a digwyddiadau ‘Galwad i’r Gad’, gan dderbyn bod angen gwneud newidiadau mawr. Ers hynny, maen nhw wedi chwarae rhan weithredol mewn cynllunio a datblygu’r model gofal ysbyty ac wedi cymryd rhan yn y broses rydyn ni wedi mynd trwyddi hyd yma.

Dros y pedair blynedd diwethaf, rydyn ni wedi gwrando ar, a chynnwys miloedd o bobl leol, gan gynnwys staff GIG, cleifion a grwpiau cymunedol. Rydyn ni wedi cynnal cyfres o sioeau teithiol cyhoeddus a grwpiau ffocws, ac wedi cyflwyno arolygon a chyflwyniadau i gynulleidfaoedd eang, yn amrywio o gynghorau plwyf i fforymau pobl ifanc a fforymau hen bobl. Rydyn ni hefyd wedi cwblhau dau Asesiad Effaith Integredig sy’n asesu effaith bosibl y newidiadau rydyn ni’n eu cynnig ac unrhyw effeithiau o ran cydraddoldeb. Rhoddwyd sylw i’r Asesiadau hyn fel rhan o broses benderfynu’r Grwpiau Comisiynu Clinigol wrth iddyn nhw ystyried pa opsiwn roedden nhw’n ei ffafrio.

Diolch i bawb sydd wedi chwarae rhan hyd yma. Gyda’n gilydd, rydyn ni wedi datblygu model arfaethedig rydyn ni o’r farn fydd yn gwella ein modd o ofalu am ein cleifion ac yn sicrhau ein bod ni’n cynnal dau ysbyty prysur a bywiog. Gallwch chi ddarllen mwy am sut i ni ymgysylltu â phobl ar ein gwefan [www.nhsfuturefit.org](http://www.nhsfuturefit.org)

**Dyma oedd y themâu allweddol y dywedoch chi wrthym ni roeddech chi eu heisiau:**

* Dylai gwasanaethau ysbyty fod yn fwy ‘cydgysylltiedig’
* Fy helpu i i ddeall sut i gael gafael ar y gwasanaethau brys iawn
* Fy asesu a’m trin yn ddi-oed ac yn y lle iawn
* Peidio â mynd â fi i’r ysbyty oni bai bod hynny’n angenrheidiol
* Gwneud fy arhosiad yn yr ysbyty’n fyr, yn ddiogel ac yn effeithiol
* Ceisio gofalu amdana’ i gartref, hyd yn oed pan rydw i’n sâl

**Rydyn ni eisiau clywed eich barn chi**

Fel Grwpiau Comisiynu Clinigol, mae gennym ni gyfrifoldeb cyfreithiol i’ch cynnwys chi ac ymgynghori â chi pan rydyn ni’n ystyried gwneud newidiadau sylweddol i’n gwasanaethau GIG, ac rydyn ni’n cymryd y cyfrifoldeb hwnnw o ddifrif. Rydyn ni’n bwriadu gwneud newidiadau sylweddol i’n hysbytai i wella gofal cleifion, felly mae’n hanfodol ein bod ni’n cael pethau’n iawn ac fe fydd eich barn chi’n ein helpu ni yn hyn o beth. Unwaith y bydd penderfyniad wedi’i wneud, ni fydd unrhyw beth yn digwydd dros nos. Fe fydd hi’n cymryd rhyw bum mlynedd o nawr i roi unrhyw newid ar waith yn llawn ac fe fyddwn ni’n parhau i gynnwys cleifion a’r cyhoedd dros y blynyddoedd sydd ar ddod.

Rydyn ni eisiau i gynifer o bobl â phosibl ymateb i’r ymgynghoriad 14-wythnos hwn erbyn 12am (canol nos) ar 4 Medi 2018. Gallwch chi wneud hyn trwy gwblhau ein harolwg ar-lein yn [www.nhsfuturefit.org](http://www.nhsfuturefit.org) neu gwblhau copi papur o’r arolwg. Os ydych chi’n argraffu’r arolwg, a fyddech cystal â dychwelyd eich arolwg wedi’i gwblhau, yn rhad ac am ddim, i FREEPOST NHS FF CONSULTATION. Gydol y cyfnod ymgynghori, fe fyddwn ni’n cynnal nifer o ddigwyddiadau lle gallwch chi ddysgu mwy am y newidiadau arfaethedig a rhannu’ch barn. I gael rhagor o wybodaeth, gan gynnwys dyddiadau digwyddiadau sy’n agos atoch chi, ewch i [www.nhsfuturefit.org](http://www.nhsfuturefit.org)

**Pam fod angen newid**

**Darparu gwasanaethau diogel, o ansawdd da**

Y prif reswm pam fod angen inni newid ein gwasanaethau ysbyty ydy i wneud yn siŵr bod gwasanaethau diogel, o ansawdd da’n cael eu darparu i’r holl gleifion yn y tymor hir. Lle bynnag bo’n bosibl, rydyn ni eisiau i’r person iawn weld cleifion ar yr adeg iawn yn y lle iawn. Ar hyn o bryd, rydyn ni’n gwybod dydy hyn ddim bob amser yn digwydd.

Mae’n dod yn fwy anodd sicrhau bod gennym ni ddigon o feddygon, nyrsys a staff gofal iechyd eraill i ddarparu llawer o’r un gwasanaethau 24 awr y dydd, saith diwrnod yr wythnos yn ein dau ysbyty. Mae diffyg meddygon, nyrsys a gweithwyr gofal iechyd proffesiynol eraill yn lleol ac yn genedlaethol wedi arwain at anawsterau wrth recriwtio, ac rydyn ni wedi gorfod cyflogi staff dros dro. Mae’r pwysau cynyddol y mae hyn wedi’u gosod ar ein meddygon a’n nyrsys wedi achosi i rai ohonyn nhw adael i gymryd swyddi mewn ysbytai eraill lle maen nhw’n gallu mwynhau cydbwysedd gwell rhwng eu gwaith a’u bywydau personol. **Rydyn ni o’r farn y byddai cael safle Gofal Cynlluniedig a safle Gofal Argyfwng ar wahân yn denu mwy o feddygon a nyrsys i weithio yn ein dau ysbyty yn y dyfodol.**

**Newidiadau i’r ffordd o hyfforddi meddygon**

Mae’r ffordd wahanol y mae meddygon yn cael eu hyfforddi’r dyddiau hyn yn rheswm arall dros fod angen newid. Fe fydd meddygon iau sy’n hyfforddi i ddod yn llawfeddygon yn dewis maes llawdriniaeth arbenigol, er enghraifft llawdriniaeth y fron, ac yn dod yn arbenigwr yn y maes hwnnw. Mae hyn yn ei gwneud hi’n fwy anodd bod â’r nifer iawn o lawfeddygon arbenigol bob amser yn ein dau ysbyty sy’n gallu gwneud llawdriniaethau argyfwng a llawdriniaethau cynlluniedig. **Fe fyddai’r model gofal ysbyty rydyn ni’n ei gynnig yn helpu i sicrhau bod gennym ni’r nifer iawn o lawfeddygon arbenigol yn ein dau ysbyty i ddiwallu anghenion pob un o’n cleifion.**

**Darparu gofal gwell i’n cleifion**

Ar hyn o bryd, mae’n rhaid i rai cleifion aros yn hirach i weld meddyg mewn argyfwng, neu mae eu llawdriniaethau’n cael eu canslo. **Fe fyddai bod â safle Gofal Cynlluniedig a safle Gofal Argyfwng ar wahân yn golygu na fyddai’n rhaid i gleifion aros mor hir am eu llawdriniaeth. Fe fyddai hefyd yn annhebygol iawn y byddai llawdriniaeth yn cael ei chanslo oherwydd nad oes gwely ar gael gan fod claf wedi’i dderbyn mewn argyfwng.**

**Newid ein ffordd o drin cleifion mewn argyfwng**

Mae’r model sy’n bodoli o adrannau damweiniau ac achosion brys ar ôl yr oes. Yn ein dwy adran damweiniau ac achosion brys, rydyn ni’n trin cleifion â mân anafiadau, er enghraifft migwrn wedi troi, ochr yn ochr â chlefyd sy’n bygwth colli bywyd, fel strôc. **Trwy greu safle Gofal Argyfwng ar wahân, gydag Adran Argyfwng benodol, a Chanolfan Gofal Brys 24 awr ar y ddau safle ysbyty, fe fyddai’r meddygon, y nyrsys a’r gweithwyr gofal iechyd proffesiynol iawn yn gweld cleifion yn ddiogel ac yn gyflym yn y lle iawn.**

**Darparu gwell cyfleusterau i gleifion**

Fe adeiladwyd ein dau safle ysbyty presennol llawer o flynyddoedd yn ôl ac erbyn hyn dydyn nhw ddim yn darparu’r amgylchedd modern i gynnig gwasanaethau o ansawdd uchel sydd eu hangen ar ein cleifion ac y mae ganddyn nhw hawl i’w ddisgwyl. **Fe fyddai’r model gofal ysbyty rydyn ni’n ei gynnig yn caniatáu inni wella ein hadeiladau presennol a chreu rhai adeiladau newydd. Fe fyddai cyfleusterau newydd yn cael eu dylunio i ddiwallu anghenion ein holl gleifion, eu teuluoedd a’n staff.**

**Mae ein poblogaeth yn newid**

Mae mwy na hanner miliwn o bobl ledled Sir Amwythig, Telford & Wrekin a chanolbarth Cymru’n defnyddio ein dau ysbyty. Mae’r rhain yn ardaloedd gwahanol iawn, gyda phoblogaethau gwahanol ac, felly, anghenion iechyd gwahanol. Rydyn ni hefyd yn byw yn hirach. Mae hyn yn newyddion gwych, ond mae’n golygu bod gan nifer cynyddol o bobl fwy nag un cyflwr sy’n gysylltiedig â henaint, er enghraifft clefyd y galon neu dementia. Mae yna hefyd fwy o bobl sy’n byw â chyflyrau iechyd tymor hir, er enghraifft diabetes, neu ag anghenion iechyd mwy cymhleth sy’n galw am ofal rheolaidd yn yr ysbyty. Mae hyn yn rhoi mwy o bwysau ar y GIG. **Mae’r model gofal ysbyty rydyn ni’n ei gynnig yn ystyried y newidiadau y disgwylir eu gweld yn ein poblogaeth dros y blynyddoedd sydd ar ddod, a sut y gellir darparu’r gofal gorau i bawb.**

**Bod yn fwy effeithlon â’n hadnoddau**

Er mai darparu gwasanaethau diogel ac o ansawdd uchel ar gyfer y dyfodol yw’r prif reswm dros newid, mae’n rhaid cymryd cyllid i ystyriaeth. Yn y dyfodol, mae angen inni fod yn fwy effeithlon â’n hadnoddau cyfyngedig. Mae angen inni ddefnyddio ein staff, ein technoleg, ein gwelyau a’n hadeiladau mewn ffordd sydd o’r budd mwyaf i gleifion a’u teuluoedd. Rydyn ni o’r farn bod y model gofal ysbyty rydyn ni’n ei gynnig, ynghyd â’r gwasanaethau y tu allan i’r ysbyty sy’n cael eu datblygu, yn gwneud hyn. Yn bwysicach fyth, fe fyddai hyn yn gwella ansawdd y gofal sy’n cael ei ddarparu i’n cleifion. **Trwy wneud y newidiadau hyn i’n hysbytai, gallwn ni fod yn fwy effeithlon fel bod ein harian yn mynd yn bellach ac fel bod ein staff yn gallu gweithio’n fwy effeithlon.**

**Cwtogi ar yr amser y mae pobl yn ei dreulio yn yr ysbyty**

Mae’r ymgynghoriad hwn yn canolbwyntio ar wneud newidiadau i’n gwasanaethau ysbyty acíwt. Fodd bynnag, mae’n rhan o’r gwaith ehangach o’r enw Partneriaeth Cynaliadwyedd a Thrawsnewid. Gweithwyr iechyd a gofal proffesiynol yn y GIG ac awdurdodau lleol sy’n cyflawni’r prosiectau o fewn y Bartneriaeth. Maen nhw’n cydweithio â sefydliadau’r sectorau gwirfoddol a chymunedol i wella iechyd a gofal y boblogaeth leol.

Mae llawer o’r prosiectau o fewn y Bartneriaeth yn edrych ar ffyrdd y gallwn ni ddatblygu gwasanaethau gofal y tu allan i’r ysbyty. Sefyllfa ydy hon lle mae tîm cyd-drefnedig o weithwyr meddygol, nyrsio, therapi, iechyd meddwl ac anableddau dysgu’n gweld ac yn trin cleifion yn eu cymuned leol. Maen nhw hefyd yn edrych ar sut y gallwn ni gwtogi ar nifer yr adegau pan mae angen i gleifion ddod i’r ysbyty. Hefyd, pan mae angen gofal ysbyty ar bobl, sut allwn ni asesu, trin a rhyddhau yn gyflymach y rheini sy’n ddigon da i fynd yn ôl adref neu i ofal cymunedol. Gallwch chi ddarllen mwy am hyn ar dudalen 51 y brif ddogfen ymgynghori.

# Yr opsiynau rydyn ni’n gofyn am eich barn chi arnyn nhw

|  |
| --- |
| **Opsiwn 1:****Y safle Gofal Argyfwng ydy****Ysbyty Brenhinol Amwythig, Amwythig****Y safle Gofal Cynlluniedig ydy****Ysbyty’r Dywysoges Frenhinol, Telford** |
| **Yn Ysbyty Brenhinol Amwythig:**Adran Argyfwng 24 awrUned Gofal CritigolUned Argyfwng Triniaethau DyddLlawdriniaeth a meddygaeth argyfwngLlawdriniaeth gynlluniedig gymhlethGwasanaethau cleifion mewnol dan arweiniad ymgynghorydd ar gyfer menywod a phlant**Yn Ysbyty’r Dywysoges Frenhinol:**Llawdriniaeth cleifion mewnol cynlluniedigLlawdriniaethau achosion dydd EndosgopiGwasanaethau cleifion mewnol y fronWardiau meddygol**Ar y ddau safle:**Canolfan Gofal Brys 24 awrGwasanaethau cleifion allanol i oedolion a phlantUned Achosion Dydd yr ArennauProfion (diagnosteg)Uned dan arweiniad bydwrageddUned Asesiad Dydd CynenedigolGwasanaeth Asesu Beichiogrwydd Cynnar Cleifion allanol mamolaeth a gwasanaeth sganio |

Dyma’r opsiwn rydyn ni’n ei ffafrio. Fe fyddai bod â’r safle Gofal Argyfwng yn Ysbyty Brenhinol Amwythig yn golygu:

* y gall barhau i fod yn Uned Drawma
* y byddai’n rhaid i lai o bobl deithio’n bellach i gael gofal argyfwng
* y byddai’n diwallu anghenion ein poblogaeth hŷn yn well yn y dyfodol, yn enwedig yn Sir Amwythig a chanolbarth Cymru
* mai dyma sy’n cynnig y gwerth gorau am arian yn y tymor hir

Gallwch chi ddarllen mwy am hyn ar dudalen 26.

\*Mae geirfa o’r termau a ddefnyddir uchod i’w gweld ar y wefan [www.nhsfuturefit.org](http://www.nhsfuturefit.org)

|  |
| --- |
| **Opsiwn 2:****Y safle Gofal Argyfwng ydy****Ysbyty’r Dywysoges Frenhinol, Telford****Y safle Gofal Cynlluniedig ydy****Ysbyty Brenhinol Amwythig, Amwythig** |
| **Yn Ysbyty’r Dywysoges Frenhinol:**Adran Argyfwng 24 awrUned Gofal CritigolUned Argyfwng Triniaethau DyddLlawdriniaeth a meddygaeth argyfwngLlawdriniaeth gynlluniedig gymhlethGwasanaethau cleifion mewnol dan arweiniad ymgynghorydd ar gyfer menywod a phlant**Yn Ysbyty Brenhinol Amwythig:**Llawdriniaeth cleifion mewnol cynlluniedigLlawdriniaethau achosion dyddEndosgopiGwasanaethau cleifion mewnol y fronWardiau meddygol**Ar y ddau safle:**Canolfan Gofal Brys 24 awrGwasanaethau cleifion allanol i oedolion a phlantUned Achosion Dydd yr ArennauProfion (diagnosteg)Uned dan arweiniad bydwrageddUned Asesiad Dydd CynenedigolGwasanaeth Asesu Beichiogrwydd Cynnar Cleifion allanol mamolaeth a gwasanaeth sganio |

Mae geirfa o’r termau a ddefnyddir uchod i’w gweld ar y wefan: [www.nhsfuturefit.org](http://www.nhsfuturefit.org)

**Pa wasanaethau fyddai’n cael eu darparu yn y ddau ysbyty?**

Beth bynnag fydd deilliant yr ymgynghoriad hwn, fe fyddai cleifion yn parhau i allu cael eu hapwyntiadau, profion a sganiau i gleifion allanol yn Ysbyty Brenhinol Amwythig ac yn Ysbyty’r Dywysoges Frenhinol, Telford. Fe fyddai’r ddau ysbyty hefyd yn darparu gwasanaethau gofal brys a’r mwyafrif o wasanaethau i fenywod a phlant.

**Canolfannau Gofal Brys 24 awr**

Fe fyddai yna Ganolfannau Gofal Brys newydd yn y ddau ysbyty, yn darparu gofal 24 awr y dydd, bob dydd o’r flwyddyn ar gyfer clefydau ac anafiadau nad ydyn nhw’n bygwth colli bywyd neu aelod o’r corff ond sy’n galw am sylw brys. Fe fydden nhw’n cynnig mwy o wasanaethau na’n Canolfannau Gofal Brys presennol ac fe fydden nhw’n gweld amrywiaeth ehangach o gleifion. Fe fyddai gweithwyr iechyd proffesiynol uwch tra medrus, sydd wedi’u hyfforddi’n benodol i ddarparu gofal brys i oedolion a phlant, yn eu staffio.

Fe fyddai’r canolfannau wedi’u trefnu fel y byddai cleifion yn derbyn gwasanaeth cyflymach, mwy uniongyrchol pan fydden nhw newydd gyrraedd. Y tu allan i’r drysau, fe fyddai yna ardaloedd i gerbydau ollwng cleifion a lleoedd ar gyfer ambiwlansys. Fe fyddai cleifion yn gallu cerdded i mewn (neu gario plentyn i mewn) ar unrhyw adeg i gael eu hasesu a’u trin yn gyflym ar gyfer:

* Amrywiaeth eang o fân anafiadau a chlefydau, fel mân anaf i’r llygad neu haint y frest
* Amrywiaeth o ddamweiniau a chlefydau eraill sydd o bosibl yn cael eu trin ar hyn o bryd mewn adran damweiniau ac achosion brys, er enghraifft braich sydd efallai wedi torri, mân losg neu sgald, briw sydd angen ei bwytho neu anaf o chwaraeon

Pe bai claf sy’n ddifrifol sâl yn mynd i Ganolfan Gofal Brys, neu pe bai claf yn dod yn ddifrifol wael yn y ganolfan, er bod hynny’n annhebygol o ddigwydd, fe fyddai staff clinigol medrus yn ei asesu’n gyflym ac yn gofalu amdano. Pe bai angen, fe fyddai’n cael ei drosglwyddo’n gyflym ac yn ddiogel i’r Adran Argyfwng ar y safle Gofal Argyfwng neu i Ganolfan Drawma y tu allan i’r sir, fel sy’n digwydd nawr.

**Pa mor wahanol fyddai’r Canolfannau Gofal Brys newydd?**

* Trwy agor 24 awr y dydd, fe fyddai’r canolfannau newydd yn gallu trin y mwyafrif o gleifion sydd ar hyn o bryd yn mynychu un o’n hadrannau damweiniau ac achosion brys presennol
* Yn y dyfodol, fe fyddai modd trin amrywiaeth o ddamweiniau a chlefydau sydd o bosibl yn cael eu trin mewn adran damweiniau ac achosion brys ar hyn o bryd. Er enghraifft braich sydd efallai wedi torri, mân losg neu sgald neu friw sydd angen ei bwytho
* Fe fyddai ambiwlansys sy’n ymateb i alwadau 999 yn mynd â chleifion i’w Canolfan Gofal Brys 24 awr agosaf os yw’r parafeddygon o’r farn mai dyma fyddai’r lle iawn i’w trin
* Fe fyddai yna well cyfleusterau i blant, gan gynnwys ardal aros yn benodol ar gyfer plant ac ystafelloedd trin sydd ar wahân i ardaloedd oedolion
* Fe fyddai gan y ddwy Ganolfan Gofal Brys ystafelloedd asesu iechyd meddwl i’w defnyddio, a thîm cyswllt seiciatrig 24 awr y dydd, bob dydd
* Fe fyddai cleifion yn cael eu gweld yn gyflymach gan staff sydd â’r wybodaeth a’r profiad i drin eu clefyd neu eu hanaf.

**Gwasanaethau menywod a phlant**

Fe fyddai’r mwyafrif o fenywod a phlant dal yn derbyn gofal a thriniaeth yn yr un lle ag y maen nhw’n ei dderbyn nawr. Fe fyddai’r gwasanaethau menywod a phlant a ganlyn ar gael ar y ddau safle:

* Uned dan arweiniad bydwragedd, yn cynnwys genedigaethau risg isel a gofal ôl-enedigol
* Cleifion allanol mamolaeth, yn cynnwys apwyntiadau cynenedigol a sganio
* Apwyntiadau cleifion allanol gynaecolegol
* Gwasanaeth Asesu Beichiogrwydd Cynnar
* Asesiad Dydd Cynenedigol
* Apwyntiadau cleifion allanol sy’n blant
* Apwyntiadau cleifion allanol newydd-anedig

**Gwasanaethau cleifion allanol**

Mae mwyafrif ein cleifion yn dod i mewn i’n hysbytai i weld eu meddyg, eu nyrs neu eu therapydd yn yr adran Cleifion Allanol. Dan y model rydyn ni’n ei gynnig, fe fyddai’r mwyafrif helaeth o gleifion yn parhau i gael eu hapwyntiadau cleifion allanol yn yr un ysbyty ag y maen nhw’n eu cael nawr.

**Profion (diagnosteg)**

Mae llawer o’n cleifion yn dod i mewn i’r ysbyty oherwydd bod eu meddyg teulu neu eu meddyg ysbyty wedi gwneud cais am brofion ar eu cyfer fel bod modd gwneud y penderfyniad iawn ynglŷn â pha driniaeth sydd ei hangen arnyn nhw. Gall y profion hyn fod yn brofion gwaed, yn brofion pelydr-x neu’n sganiau. Fe fyddai’r mwyafrif helaeth o’n cleifion yn parhau i fynd i’r ysbyty sydd agosaf at eu cartref i gael y profion hyn.

## Safle Gofal Argyfwng: Pa wasanaethau fyddai’n cael eu darparu yno?

Fe fyddai cleifion ag anafiadau neu glefydau a allai fygwth colli bywyd neu aelod o’r corff, fel strôc, trawiad ar y galon neu golli gwaed yn ddifrifol, yn cael eu trin ar y safle Gofal Argyfwng. Fe fyddai parafeddygon yn mynd â nhw yno’n uniongyrchol mewn ambiwlans neu fe fydden nhw’n cael eu trosglwyddo ar unwaith o un o’n dwy Ganolfan Gofal Brys newydd.

**Adran Argyfwng:** Fe fyddai un Adran Argyfwng 24 awr newydd, wedi’i hadeiladu i’r diben, yn darparu triniaethau o ansawdd uchel, sy’n achub bywyd, i oedolion a phlant.

**Uned Gofal Critigol (CCU):** Uned o’r radd flaenaf i gleifion sy’n ddifrifol wael y mae angen gofal ar y lefel uchaf arnyn nhw, fel triniaeth cynnal bywyd.

**Uned Argyfwng Triniaethau Dydd:** Fe fyddai uned fawr yn cael ei chreu ar gyfer cleifion y mae angen gofal argyfwng arnyn nhw ar yr un diwrnod, lle mae modd eu hasesu, eu diagnosio a’u trin fel eu bod nhw’n gallu mynd adref yr un diwrnod.

**Llawdriniaeth argyfwng:** Fe fyddai’r holl gleifion y mae angen llawdriniaeth arnyn nhw mewn argyfwng yn cael eu trin ar y safle Gofal Argyfwng lle byddai tîm llawfeddygol llawn ar gael 24 awr y dydd, saith diwrnod yr wythnos.

**Meddygaeth argyfwng:** Fe fyddai gwelyau cleifion mewnol ar gael ar gyfer cleifion ag anghenion iechyd arbenigol y mae angen iddyn nhw aros yn yr ysbyty dros nos. Mae hyn yn cynnwys cardioleg, strôc\*, meddygaeth anadlu a meddygaeth acíwt.

**Llawdriniaeth gynlluniedig gymhleth:** Mae’n bosibl y bydd angen i rai cleifion gael eu llawdriniaeth gynlluniedig ar y safle Gofal Argyfwng. Fe allai hyn fod oherwydd bod y llawdriniaeth yn gymhleth neu oherwydd bod ganddyn nhw gyflwr a allai alw am gymorth y tîm gofal critigol.

\* Gwelwch dudalen 24 i gael rhagor o wybodaeth am wasanaethau strôc

**Gwasanaethau cleifion mewnol dan arweiniad ymgynghorydd ar gyfer menywod a phlant**

Fe fyddai’r holl wasanaethau cleifion mewnol dan arweiniad ymgynghorydd ar gyfer menywod a phlant yn digwydd ar y safle Gofal Argyfwng. Mae hyn yn cynnwys:

**Gwasanaethau mamolaeth a newydd-anedig dan arweiniad ymgynghorydd:** Fe fyddai cyfleusterau cleifion mewnol yn cael eu darparu ar gyfer menywod beichiog y mae angen gofal dan arweiniad ymgynghorydd arnyn nhw. Mae hyn yn cynnwys wardiau cynenedigol ac ôl-enedigol, ystafelloedd esgor ac uned gofal dwys newydd-anedig.

**Gwasanaethau cleifion mewnol i blant:** Fe fyddai gwasanaethau cleifion mewnol i blant (os oes yn rhaid i blentyn aros yn yr ysbyty dros nos) yn digwydd yma. Mae’r ward plant yn gofalu am blant â chlefydau difrifol a phroblemau cymhleth y mae angen gofal meddygon a nyrsys arbenigol arnyn nhw. Mae hyn yn cynnwys llawdriniaeth plant a chanser a haematoleg plant.

**Uned Asesu Plant:** Fe fyddai plant y mae angen i’r tîm plant arbenigol eu hasesu’n cael eu gweld yma.

**Ar y ddau safle**

**Canolfan Gofal Brys 24 awr:** Fe fyddai canolfan newydd yn cael ei darparu ar y ddau safle ysbyty ar gyfer cleifion sydd ag anaf neu glefyd nad yw’n bygwth colli bywyd neu aelod o’r corff ond sy’n galw am ofal brys.

**Adran Cleifion Allanol:** Fe fyddai apwyntiadau cleifion allanol ar gyfer oedolion a phlant, gan gynnwys Clinig Toresgyrn, yn digwydd ar y ddau safle ysbyty.

**Profion (diagnosteg):** Fe fyddai profion fel rhai pelydr-x, uwchsain, CT a sganio MRI yn digwydd ar y ddau safle ysbyty.

**Uned Achosion Dydd yr Arennau:** Fe fyddai triniaeth dialysis arennol ar gael i gleifion ar y ddau safle ysbyty.

**Gwasanaethau menywod a phlant:**

Fe fyddai’r mwyafrif o fenywod a phlant yn parhau i allu mynd i’w hysbyty lleol i gael y gofal a’r driniaeth sydd ei angen arnyn nhw. Mae hyn yn cynnwys:

**Uned dan arweiniad bydwragedd:** Fe fyddai gwasanaethau dan arweiniad bydwragedd ar gyfer menywod beichiog a’u babanod yn cael eu darparu ar y ddau safle. Mae hyn yn cynnwys genedigaethau risg isel a gofal ôl-enedigol.

**Cleifion allanol mamolaeth a gwasanaeth sganio:** Fe fyddai menywod beichiog yn gallu cael apwyntiadau cleifion allanol a sganiau ar y ddau safle.

**Gwasanaeth Asesu Beichiogrwydd Cynnar:** Fe fyddai gofal am fenywod â chymhlethdodau’n gynnar yn eu beichiogrwydd, hyd at 16 wythnos, yn cael ei ddarparu ar y ddau safle.

**Gwasanaethau menywod:** Fe fyddai apwyntiadau cleifion allanol a llawdriniaethau achosion dydd gynaecolegol yn digwydd yn y ddau ysbyty.

**Cleifion allanol sy’n blant:** Fe fyddai apwyntiadau cleifion allanol sy’n blant yn digwydd ar y ddau safle ysbyty.

**Sut fyddech chi’n cael eich trin mewn argyfwng?**

Fe fyddai’r newidiadau rydyn ni’n eu cynnig i’n ffordd o ddarparu gofal argyfwng yn golygu y byddai cleifion o ledled Sir Amwythig, Telford & Wrekin a chanolbarth Cymru’n cael eu trin mewn un Adran Argyfwng benodol, wedi’i hadeiladu i’r pwrpas, os yw’r argyfwng yn bygwth colli bywyd neu aelod o’r corff. Yma, fe fyddech chi’n derbyn gofal meddygon a nyrsys argyfwng arbenigol 24 awr y dydd, saith diwrnod yr wythnos. Fe fyddai hyn yn arwain at gael diagnosis yn gyflymach, at gael eich trin yn gynt ac at ddeilliannau clinigol gwell.

Fel sy’n digwydd nawr yn ein hadrannau damweiniau ac achosion brys presennol, mewn argyfwng, fe fyddech chi naill ai’n cyrraedd mewn ambiwlans neu’n cael eich cludo i’r Adran Argyfwng ar y safle Gofal Argyfwng. Fe fyddai’r cyfleusterau hyn wedi’u cynllunio i gefnogi ein meddygon, ein nyrsys a’n staff gofal iechyd eraill i ddarparu’r gofal clinigol gorau posibl. Cyn gynted ag y byddech chi’n cyrraedd, byddai ein tîm argyfwng clinigol yn eich asesu, ac yn penderfynu ar y lle gorau i ofalu amdanoch chi:

* Os y byddai’r meddygon yn penderfynu nad oes angen gofal argyfwng arnoch chi, yna fe fyddech chi’n cael eich anfon i’r Ganolfan Gofal Brys 24 awr a fyddai ochr yn ochr â’r Adran Argyfwng
* Lle byddai angen, fe fyddech chi’n derbyn gofal a thriniaeth argyfwng yn yr Adran Argyfwng yn ddi-oed
* Fel sy’n digwydd nawr, os y byddech chi’n dioddef trawma mawr, fe fyddech chi o bosibl yn cael eich cludo i’r Adran Argyfwng i dderbyn triniaeth achub bywyd ar unwaith cyn cael eich trosglwyddo i Ganolfan Drawma

Pe bai angen ichi aros yn yr ysbyty dros nos, fe fyddai hyn ar y safle Gofal Argyfwng. Ar ôl eich gofal argyfwng, ein nod fyddai ichi allu dychwelyd adref cyn gynted â phosibl. Fodd bynnag, gan ddibynnu ar eich cyflwr, fe allai’r meddygon a’r nyrsys sy’n gofalu amdanoch chi benderfynu bod angen parhau â’ch gofal yn yr ysbyty. Fe fydd y lle y bydd y gofal hwn yn parhau yn dibynnu ar eich cyflwr a’r gwasanaethau gofal sydd eu hangen arnoch chi. I lawer o gleifion, fe fyddai hyn yn golygu eu trosglwyddo i’r safle Gofal Cynlluniedig. Lle bo’n bosibl, os yw claf yn byw yn agosach at y safle Gofal Argyfwng, yna ein nod fyddai iddo aros yno i gael ei ofal parhaus.

**Fe fyddai cael safle Gofal Argyfwng penodol yn golygu:**

* Y byddai meddygon a nyrsys arbenigol amrywiol o fewn cyrraedd llwyr ar unwaith i gleifion, 24 awr y dydd, saith diwrnod yr wythnos
* Y bydden ni’n parhau i fod yn rhan o rwydwaith ar gyfer gofal trawma gyda chysylltiadau â’r canolfannau trawma yn Stoke-on-Trent a Birmingham
* Y byddai gennym ni Uned Argyfwng Triniaethau Dydd lle y byddai modd asesu cleifion y mae angen gofal argyfwng arnyn nhw, arsylwi arnyn nhw, eu trin a’u rhyddhau ar yr un diwrnod, gan osgoi’r angen i aros yn yr ysbyty dros nos
* Y byddai ein hymgynghorwyr a’n timau arbenigol sydd eu hangen mewn argyfwng i gyd ar un safle, yn cydweithio ac yn dysgu’r naill oddi wrth y llall bob dydd.

## Safle Gofal Cynlluniedig: Beth fyddai’n cael ei ddarparu yno?

Fe fyddai’r mwyafrif o oedolion sy’n cael llawdriniaeth gynlluniedig fel claf achos dydd neu fel claf mewnol yn mynd i’r safle Gofal Cynlluniedig.

**Llawdriniaeth cleifion mewnol cynlluniedig:** Fe fyddai’r mwyafrif o lawdriniaethau cynlluniedig lle mae’n rhaid i gleifion sy’n oedolion aros yn yr ysbyty dros nos yn digwydd yma, er enghraifft llawdriniaeth ar y glun neu’r pen-glin. (Fe fyddai llawdriniaeth gynlluniedig gymhleth yn digwydd ar y safle Gofal Argyfwng).

**Llawdriniaethau achosion dydd:** Fe fyddai cleifion y mae angen llawdriniaeth arnyn nhw ond nad oes angen iddyn nhw aros yn yr ysbyty dros nos yn derbyn eu gofal mewn Uned Achosion Dydd ar y safle Gofal Cynlluniedig.

**Endosgopi:** Fe fyddai cyfleuster endosgopi newydd yn cael ei ddarparu ar gyfer cleifion achosion dydd y mae angen y weithdrefn hon arnyn nhw.

**Wardiau meddygol:** Fe fyddai gwelyau meddygol yn cael eu darparu i gleifion y mae angen parhau â’u gofal mewn ysbyty ar ôl eu triniaeth ar y safle Gofal Argyfwng, lle bo hynny’n bosibl.

**Gwasanaethau cleifion mewnol y fron:** Fe fyddai tîm penodol yn darparu profion, triniaeth a gofal mewn cyfleuster arbenigol. Fe fyddai apwyntiadau a sganiau cleifion allanol yn parhau i ddigwydd yn y ddau ysbyty.

**Ar y ddau safle:**

**Canolfan Gofal Brys 24 awr:** Fe fyddai canolfan newydd yn cael ei darparu ar y ddau safle ysbyty ar gyfer cleifion sydd ag anaf neu glefyd nad yw’n bygwth colli bywyd neu aelod o’r corff ond sy’n galw am ofal brys.

**Adran Cleifion Allanol:** Fe fyddai apwyntiadau cleifion allanol ar gyfer oedolion a phlant, gan gynnwys Clinig Toresgyrn, yn digwydd ar y ddau safle ysbyty.

**Profion (diagnosteg):** Fe fyddai profion fel rhai pelydr-x, uwchsain, CT a sganio MRI yn digwydd ar y ddau safle.

**Uned Achosion Dydd yr Arennau:** Fe fyddai triniaeth dialysis arennol ar gael i gleifion ar y ddau safle.

**Gwasanaethau Menywod a Phlant:**

Fe fyddai’r mwyafrif o fenywod a phlant yn parhau i allu mynd i’w hysbyty lleol i gael y gofal a’r driniaeth sydd ei angen arnyn nhw. Mae hyn yn cynnwys:

**Uned dan arweiniad bydwragedd:** Fe fyddai gwasanaethau dan arweiniad bydwragedd ar gyfer menywod beichiog a’u babanod yn cael eu darparu ar y ddau safle. Mae hyn yn cynnwys genedigaethau risg isel a gofal ôl-enedigol.

**Cleifion allanol mamolaeth a gwasanaeth sganio:** Fe fyddai menywod beichiog yn gallu cael apwyntiadau cleifion allanol a sganiau ar y ddau safle.

**Gwasanaeth Asesu Beichiogrwydd Cynnar:** Fe fyddai gofal am fenywod â chymhlethdodau’n gynnar yn eu beichiogrwydd, hyd at 16 wythnos, yn cael ei ddarparu ar y ddau safle.

**Gwasanaethau menywod:** Fe fyddai apwyntiadau cleifion allanol a llawdriniaethau achosion dydd gynaecolegol yn digwydd yn y ddau ysbyty.

**Cleifion allanol sy’n blant:** Fe fyddai apwyntiadau cleifion allanol sy’n blant yn digwydd ar y ddau safle ysbyty.

**Fe fyddai cael safle Gofal Cynlluniedig penodol yn golygu:**

* Y byddai hi’n annhebygol iawn y byddai llawdriniaeth yn cael ei chanslo oherwydd bod rhywun arall wedi’i dderbyn mewn argyfwng
* Y byddai mwyafrif y llawdriniaethau cynlluniedig yn digwydd ar un safle, ar wahân i gleifion argyfwng. Byddai hyn yn helpu i leihau’r risg o haint i gleifion
* Ar ôl llawdriniaeth claf, y byddai tîm arbenigol o weithwyr iechyd proffesiynol yn gofalu amdano mewn ward lawfeddygol benodol
* Y byddai meddygon a nyrsys sy’n darparu gofal cynlluniedig yn cael eu dwyn at ei gilydd mewn un lle, gan eu galluogi i ddysgu’r naill o’r llall a darparu gwasanaeth gwell

**Ble fuasech chi’n mynd pe bai angen llawdriniaeth arnoch chi?**

Fe fyddai’r mwyafrif o gleifion yn cael eu llawdriniaeth gynlluniedig (naill ai fel achos dydd neu fel claf mewnol) ar y safle Gofal Cynlluniedig. Yma, fe fyddai timau llawfeddygol arbenigol yn gofalu amdanoch chi cyn, yn ystod ac ar ôl eich llawdriniaeth.

Gan na fyddai gofal argyfwng yn digwydd ar y safle Gofal Cynlluniedig, fe fyddai’n annhebygol iawn na fyddai gwely ar gael ac felly ni ddylai’ch llawdriniaeth gael ei chanslo. Fe fyddai hyn hefyd yn helpu i leihau’r risg o haint ichi.

Os y byddai’ch meddyg yn teimlo bod angen i’r tîm gofal critigol eich cefnogi ar ôl eich llawdriniaeth, yna fe fyddai’ch llawdriniaeth yn cael ei gwneud ar y safle Gofal Argyfwng. Gallai hyn fod oherwydd bod gennych chi gyflwr meddygol sydd eisoes yn bodoli, neu oherwydd bod angen llawdriniaeth gymhleth arnoch chi. Os byddai’r meddygon a’r nyrsys sy’n gofalu amdanoch chi’n penderfynu bod angen gofal ysbyty parhaus arnoch chi, yna mae’n bosibl y byddech chi’n cael eich trosglwyddo i’r safle Gofal Cynlluniedig ar gyfer gweddill eich amser yn yr ysbyty.

**Beth fyddai’r newidiadau hyn yn ei olygu i chi a’ch teulu?**

Mae’r tabl hwn yn esbonio lle y byddech chi’n mynd i dderbyn y gofal sydd ei angen arnoch chi mewn gwahanol sefyllfaoedd, dan Opsiwn 1 ac Opsiwn 2:

|  |  |
| --- | --- |
| **Sefyllfa** | **Ble alla’ i fynd i gael y gofal a’r driniaeth sydd ei angen arna’ i neu ar fy nheulu?** |
| **OPSIWN 1** | **OPSIWN 2** |
| **Amwythig ydy’r safle Gofal Argyfwng** | **Telford ydy’r safle Gofal Cynlluniedig** | **Telford ydy’r safle Gofal Argyfwng** | **Amwythig ydy’r safle Gofal Cynlluniedig** |
| Mae fy mab 11 oed wedi cwympo oddi ar ei feic ac mae ei figwrn wedi chwyddo | √ | √ | √ | √ |
| Mae gan fy chwaer sy’n oedolyn apwyntiad claf allanol | √ | √ | √ | √ |
| Mae fy mhlentyn yn cael triniaeth cemotherapi | √ | x | √ | x |
| Mae angen i mi gael prawf pelydr-x | √ | √ | √ | √ |
| Mae’n rhaid i nain gael sgan | √ | √ | √ | √ |
| Mae gan fy ngŵr haint difrifol ar y frest ac mae angen iddo aros yn yr ysbyty dros nos | √ | x | √ | x |
| Mae angen i fy mam gael llawdriniaeth achos dydd | x (cyn belled nad ydy’n risg uchel) | √ | x (cyn belled nad ydy’n risg uchel) | √ |
| Dwi fel rheol yn ffit ac yn iach ac mae llawdriniaeth gyffredinol wedi’i threfnu ar fy nghyfer a fydd yn galw am aros yn yr ysbyty dros nos | x  | √ | x  | √ |
| Mae angen llawdriniaeth gynlluniedig ar fy nhad ond mae ganddo gyflwr meddygol cymhleth | √ | x | √ | x |
| Mae gan fy merch anaf i’w choes ac mae angen llawdriniaeth frys arni | √ | x | √ | x |
| Mae fy ngwraig yn mynd i gael babi dan arweiniad ymgynghorydd | √ | x | √ | x |
| Mae fy mrawd sy’n oedolyn wedi cael adwaith alergaidd difrifol ac mae angen triniaeth cynnal bywyd arno | √ | x | √ | x |
| Dydy fy mhlentyn ddim yn teimlo’n dda ac mae angen iddo aros yn yr ysbyty dros nos | √ | x | √ | x |
| Mae sgan wedi’i drefnu ar fy nghyfer gyda’m bydwraig | √ | √ | √ | √ |
| Mae fy nghymydog wedi bod mewn damwain car difrifol ac wedi cael anafiadau difrifol i’w ben a’i goesau | xEi drosglwyddo i Ganolfan Drawma y tu allan i’r sir (fel sy’n digwydd nawr) | xEi drosglwyddo i Ganolfan Drawma y tu allan i’r sir (fel sy’n digwydd nawr) | xEi drosglwyddo i Ganolfan Drawma y tu allan i’r sir (fel sy’n digwydd nawr) | xEi drosglwyddo i Ganolfan Drawma y tu allan i’r sir (fel sy’n digwydd nawr) |

**Pa effaith y mae’r newidiadau hyn yn ei chael ar ddewis cleifion?**

* Fe fyddai cleifion sy’n derbyn eu gofal ysbyty yn Sir Amwythig a Telford & Wrekin yn parhau i wneud hynny dan y model gofal ysbyty rydyn ni’n ei gynnig
* Fe fyddai llawer o wasanaethau’n aros ar y ddau safle ysbyty, er enghraifft gwasanaethau gofal brys, gwasanaethau cleifion allanol i oedolion a phlant, profion, unedau dan arweiniad bydwragedd, gofal cynenedigol ac ôl-enedigol a rhai gweithdrefnau gynaecolegol
* Mae rhai gwasanaethau ar gael ar un o’r ddau safle ysbyty’n unig ar hyn o bryd, er enghraifft llawdriniaeth acíwt, triniaeth strôc acíwt a gwasanaeth cleifion mewnol sy’n blant
* Mae rhai cleifion yn teithio y tu allan i’r sir i gael gofal arbenigol ar hyn o bryd, er enghraifft gofal trawma mawr a rhywfaint o ofal canser
* Fe fyddai bron 80% o gleifion yn parhau i fynd i’r un ysbyty ag y maen nhw’n mynd iddo nawr ar gyfer gofal argyfwng a brys
* Fe fydd y strategaethau gofal y tu allan i’r ysbyty sy’n cael eu datblygu’n cynnig gofal i gleifion yn agosach at eu cartref ac yn cynnig mwy o ddewis
* Fe fyddai unrhyw newid i wasanaethau ysbyty’n golygu y byddai’n rhaid i rai cleifion deithio’n bellach. Fodd bynnag, rhaid rhoi blaenoriaeth i ddarparu gwasanaethau ysbyty diogel, cynaliadwy ac o ansawdd uchel

**Pa effaith y mae’r newidiadau hyn yn ei chael ar wasanaethau strôc?**

Cyn haf 2013, roedd gwasanaethau strôc yn cael eu darparu yn ein dau ysbyty. Mewn ymateb i heriau staffio yn ystod haf 2013, fe gymerodd Ymddiriedolaeth GIG Ysbytai Amwythig a Telford gamau’n ddi-oed, gyda chefnogaeth y ddau Grŵp Comisiynu Clinigol, i sicrhau gwasanaethau strôc diogel, ag urddas i’n cleifion a’n cymunedau. Roedd hyn yn cynnwys y penderfyniad i ddod â gwasanaethau strôc hyper-acíwt ac acíwt at ei gilydd i greu un gwasanaeth strôc yn Ysbyty’r Dywysoges Frenhinol yn Telford. Yma, mae timau meddygol arbenigol strôc, sydd â thriniaethau, sganiau a phrofion arbenigol wrth law, yn asesu cleifion ar unwaith. Dewiswyd Telford fel y lleoliad ar gyfer gwasanaeth strôc ar un safle oherwydd ei fod yn cynnig y cyfleusterau a’r model staffio gorau ar y pryd. Yn gynnar yn 2014, fe gymeradwyodd Bwrdd yr Ymddiriedolaeth a’r Grwpiau Comisiynu Clinigol y dylid parhau i ddarparu’r gwasanaeth strôc ar un safle yn Telford hyd nes y cytunir ar y cynlluniau tymor hir trwy’r rhaglen Future Fit.

Mae creu un uned strôc yn Telford wedi golygu bod yn rhaid i rai cleifion deithio’n bellach mewn ambiwlans, er enghraifft o ledled Sir Amwythig a chanolbarth Cymru. Fodd bynnag, mae ymchwil gan y Gymdeithas Strôc wedi darganfod bod cleifion strôc yn fwy tebygol o gael canlyniad gwell os ydyn nhw’n derbyn gofal a thriniaeth mewn uned sy’n benodol ar gyfer strôc hyper-acíwt. Er ein bod ni’n gwybod bod dal angen inni wella, rydyn ni’n gallu darparu gwasanaeth mwy diogel ar un safle ysbyty nag y gallen ni pe bai gofal strôc acíwt wedi’i rannu dros ddau safle. Y weledigaeth tymor hir gytunedig ar gyfer gwasanaethau strôc yw felly parhau i gael un safle ar gyfer gwasanaethau strôc hyper-acíwt ac acíwt.

Mae strôc yn argyfwng sy’n bygwth colli bywyd ac felly mae’n hanfodol bod ein huned strôc ochr yn ochr â’r Adran Argyfwng. Felly mae’n rhaid iddi fod ar y safle Gofal Argyfwng. Fe fyddai Opsiwn 1 yn golygu y byddai’r gwasanaeth hwn yn symud o Telford i Amwythig, tra byddai Opsiwn 2 yn golygu y byddai’r gwasanaeth yn aros yn Telford.

Ar ôl cael strôc, mae angen gwasanaeth ailsefydlu parhaus ar rai cleifion. Beth bynnag fydd deilliant yr ymgynghoriad hwn, fe fyddai gwasanaethau ailsefydlu ar ôl strôc yn parhau i gael eu darparu yn y ddau ysbyty ac yn y cartref, lle bynnag bo’n bosibl. I’r cleifion hynny y mae angen eu hailsefydlu yn yr ysbyty, ein nod fyddai i hyn ddigwydd yn yr ysbyty sydd agosaf at lle maen nhw’n byw.

**Yr opsiwn rydyn ni’n ei ffafrio**

Cael y safle Gofal Argyfwng yn Ysbyty Brenhinol Amwythig a’r safle Gofal Cynlluniedig yn Ysbyty’r Dywysoges Frenhinol ydy’r opsiwn y mae’r Grwpiau Comisiynu Clinigol yn ei ffafrio.

Fe fyddai’r ddau opsiwn yn gwella’r gofal a dderbynnir, diogelwch cleifion a’r profiad o’i gymharu â’r hyn sydd gennym ni nawr. A byddai’r ddau opsiwn hefyd yn golygu y byddai amseroedd teithio hirach yn effeithio ar rai pobl ar gyfer eu gofal cynlluniedig neu eu gofal argyfwng.

**Pam mai Opsiwn 1 ydy’r opsiwn rydyn ni’n ei ffafrio?**

Ceir esboniad o’r pedwar prif reswm dros ffafrio Opsiwn 1 yma:

**Byddai cael y safle Gofal Argyfwng yn Ysbyty Brenhinol Amwythig yn golygu y gallai barhau i fod yn Uned Drawma**

Wrth benderfynu ar yr opsiwn y bydden ni’n ei ffafrio, roedd yn rhaid inni ystyried beth y byddai hyn yn ei olygu i gleifion sy’n dioddef trawma mawr ac y mae angen gofal argyfwng sy’n achub bywyd arnyn nhw. Yn ôl y diffiniad o drawma mawr, anafiadau difrifol ydyw sy’n newid bywyd neu a allai arwain at farwolaeth neu anabledd difrifol. Mae hyn yn cynnwys anafiadau difrifol i’r pen, briwiau difrifol neu dorri nifer o esgyrn. Yn y sefyllfaoedd hyn sy’n bygwth colli bywyd, mae parafeddygon yn asesu pa mor ddifrifol ydy cyflwr claf yn gyflym ac yn penderfynu ar y lle gorau iddo dderbyn gofal argyfwng.

Ar hyn o bryd, os ydy claf yn dioddef trawma mawr yn Sir Amwythig, Telford & Wrekin neu ganolbarth Cymru, mae’r cleifion â’r anafiadau mwyaf difrifol yn cael eu cludo’n syth i Ganolfan Trawma Mawr y tu allan i’r sir, fel Ysbytai Prifysgol Gogledd Canolbarth Lloegr yn Stoke-on-Trent, Ysbyty Plant Birmingham neu Ysbyty’r Frenhines Elizabeth yn Birmingham. Mae nifer bach o gleifion yn cael eu cludo i Uned Drawma i gael eu sefydlogi cyn eu trosglwyddo i Ganolfan Trawma Mawr. Mae Ysbyty Brenhinol Amwythig yn Uned Drawma. Mae yna Unedau Trawma eraill gerllaw yn Wolverhampton, Wrecsam, Caerwrangon a Henffordd. Ar ôl asesu rhai cleifion, does dim angen eu trosglwyddo i Ganolfan Trawma Mawr a gallan nhw barhau i dderbyn triniaeth yn ddiogel mewn Uned Drawma.

Fel Grwpiau Comisiynu Clinigol, ein cyfrifoldeb ni ydy comisiynu (prynu) y gwasanaethau argyfwng a’r gwasanaethau Uned Drawma priodol ar gyfer ein cleifion. Cyfrifoldeb GIG Lloegr ydy comisiynu gwasanaethau sy’n cael eu darparu mewn Canolfannau Trawma Mawr.

Rhwydweithiau Trawma sy’n gosod y safonau ansawdd a’r gofynion i wasanaeth weithredu fel Uned Drawma neu Ganolfan Trawma Mawr. Mae Rhwydwaith Trawma Gogledd Orllewin Canolbarth Lloegr a Gogledd Cymru wedi rhoi gwybod eu bod nhw o blaid cael Uned Drawma yn Ysbyty Brenhinol Amwythig. Mae hyn oherwydd ei leoliad a’r ffaith ei fod o fewn cyrraedd i gleifion yng ngorllewin y rhanbarth, sef trigolion canolbarth Cymru’n bennaf.

Maen nhw hefyd wedi dweud pe bai’r Uned Drawma yn Telford, fe fyddai risg gynyddol i grwpiau o gleifion o Bowys gan y byddai’r amser i’w trosglwyddo i Uned Drawma’n sylweddol hirach. Fodd bynnag, gall hyn hefyd effeithio ar rai cleifion sy’n byw mewn rhai rhannau gwledig o Sir Amwythig. Mae rhagor o wybodaeth am y pethau y gallen ni eu hystyried i leihau’r risg i rai pobl i’w gweld ar dudalen 32.

**Fe fyddai cael y safle Gofal Argyfwng yn Amwythig yn golygu y byddai’n rhaid i lai o bobl deithio’n bellach i gael gofal argyfwng.**

Rydyn ni’n cydnabod y byddai unrhyw opsiwn y byddwn ni’n ei ddewis yn golygu y byddai’n rhaid i rai pobl deithio’n bellach i gael eu gofal argyfwng neu eu gofal cynlluniedig. Fodd bynnag, mae amser yn hollbwysig ar gyfer rhai siwrneiau. Y diffiniad o siwrneiau lle mae amser yn hollbwysig ydy pan ystyrir bod cyflwr claf yn bygwth colli bywyd ac mae angen gofal argyfwng arno. Mae gwybodaeth oddi wrth Gwasanaeth Ambiwlans Cymru a Gwasanaeth Ambiwlans Gorllewin Canolbarth Lloegr am y siwrneiau lle mae amser yn hollbwysig a ragwelir ar gyfer nawr a’r dyfodol hefyd wedi ein helpu ni i ddewis yr opsiwn rydyn ni’n ei ffafrio.

Fe fyddai’r opsiwn rydyn ni’n ei ffafrio, sef cael y safle Gofal Argyfwng yn Amwythig, yn golygu y byddai gan lai o bobl siwrneiau hirach lle mae amser yn hollbwysig. Fe fyddai mwy o bobl dan anfantais dan Opsiwn 2, sef cael y safle Gofal Argyfwng yn Telford, gan y byddai’n rhaid iddyn nhw deithio’n bellach i gael gwasanaethau argyfwng. Mae hyn yn cynnwys cymunedau ar draws Croesoswallt, De Sir Amwythig a chanolbarth Cymru.

Fe fyddai’r ddau opsiwn yn golygu y byddai amseroedd teithio cyffredinol, ar gyfartaledd yn cynyddu rhyw fymryn ar gyfer cleifion. Fodd bynnag, i gleifion sydd eisoes yn teithio pellteroedd hirach mewn ambiwlansys i’r ysbyty, h.y. hyd at awr, fe fyddai’n rhaid iddyn nhw deithio’n bellach fyth dan Opsiwn 2.

**Fe fyddai'n diwallu anghenion ein poblogaeth hŷn yn well, yn enwedig yn Sir Amwythig a chanolbarth Cymru**

Rydyn ni’n gwybod bod pobl hŷn yn defnyddio gwasanaethau argyfwng mewn ysbytai yn fwy nag unrhyw grŵp oedran arall. Maen nhw’n fwy tebygol o fod â chyflwr iechyd sylfaenol, aros yn hirach yn yr ysbyty a chael eu hatgyfeirio i aros yn hirach yn hytrach na dychwelyd adref. Pobl 60 oed a hŷn ydy mwy na chwarter (27.5%)\* yr holl achosion sy’n cael eu derbyn mewn argyfwng i’n dau ysbyty. Y rheini sydd dros 75 oed ydy’r rhai mwyaf tebygol o unrhyw grŵp oedran i ddefnyddio gwasanaethau argyfwng.

Mae mwyafrif ein poblogaeth hŷn yn byw yn Sir Amwythig a chanolbarth Cymru ac mae’r niferoedd hyn yn cynyddu’n gyflymach nag y maen nhw ar draws Telford & Wrekin. Yn ôl yr amcangyfrif, rhagwelir y bydd pobl 70 oed a hŷn yn cyfrif am 25% o boblogaeth Sir Amwythig a 29% o boblogaeth canolbarth Cymru erbyn 2036, o’i gymharu â 18% yn Telford & Wrekin. Mae hyn wedi bod yn ffactor arall wrth benderfynu ar yr opsiwn rydyn ni’n ei ffafrio, sef cael y safle Gofal Argyfwng yn Amwythig.

\*Adroddiad Asesiad Effaith Integredig Future Fit 2016

**Opsiwn 1 sy’n cynnig y gwerth gorau am arian yn y tymor hir**

Mae gennym ni adeiladau sy’n heneiddio yn ein dau ysbyty, gyda rhai yn Amwythig yn dyddio o’r 1960au. Rydyn ni’n cydnabod bod angen inni fuddsoddi yn ein hadeiladau er mwyn parhau i gael dau ysbyty prysur a bywiog. Pan wnaed arolwg o gyflwr yr adeiladau ar y ddau safle, dangoswyd bod swm sylweddol yn methu â bodloni safonau boddhaol, a gwelwyd bod nifer sylweddol o ardaloedd yn annerbyniol, yn enwedig yn Amwythig. Yn y dadansoddiad economaidd cyffredinol o’r opsiynau, sy’n cyfuno canlyniadau’r arfarniad ariannol ac anariannol, yr amcangyfrif ydy mai Opsiwn 1 fyddai’n cynnig y gwerth gorau am arian yn y tymor hir. Gallwch chi ddarllen mwy am sut y gwnaethom ni benderfynu ar yr opsiwn rydyn ni’n ei ffafrio ar dudalen 26.

**Effaith ar Ofal Cynlluniedig**

Yn ystod ein hoes, fe fydd y mwyafrif ohonon ni’n manteisio ar wasanaethau ysbyty ar gyfer llawdriniaethau a gweithdrefnau cynlluniedig yn amlach nag ar gyfer gofal argyfwng. Yn ystod 2016/17, cafodd y mwyafrif helaeth o’n cleifion yn ein dau ysbyty ofal cynlluniedig yn hytrach na gofal argyfwng. Mae hyn yn cynnwys apwyntiadau cleifion allanol, gweithdrefnau a llawdriniaethau.

Dan yr opsiwn rydyn ni’n ei ffafrio, fe fyddai gofal cynlluniedig anghymhleth o fewn cyrraedd mewn car i’r mwyafrif o bobl (75%) o fewn 30 munud. Rydyn ni’n cydnabod y byddai’n rhaid i rai pobl deithio’n bellach i gael eu gofal cynlluniedig os y byddai’r safle Gofal Cynlluniedig yn Telford. Er ein bod yn cydnabod y gallai hyn fod yn anghyfleus, dydy’r rhain ddim yn siwrneiau lle mae amser yn hollbwysig.

**Effaith ar Wasanaethau Menywod a Phlant**

Mae’r modd o drin a gofalu am fenywod a phlant wedi newid o dipyn i beth dros y blynyddoedd. Mae mwyafrif y plant sydd angen dod i’r ysbyty dros nos i gael eu gofal arbenigol nawr yn aros am ddiwrnod ar gyfartaledd. Mae hyn yn sylweddol lai na 10 mlynedd yn ôl. Gellir rhoi llawer o ofal nawr i blant fel cleifion allanol, tra byddai plentyn yn y gorffennol wedi gorfod aros yn yr ysbyty dros nos.

Dan yr opsiwn rydyn ni’n ei ffafrio, fe fyddai unrhyw blentyn a fyddai angen asesiad arbenigol, aros dros nos neu lawdriniaeth yn mynd i’r safle Gofal Argyfwng yn Amwythig am ei ofal. I’r nifer bach o blant y byddai angen eu derbyn i’r ysbyty, fe fyddai hyn yn golygu amseroedd teithio hirach i rai teuluoedd. Fodd bynnag, fe fyddai’r mwyafrif o blant (tua 700 yr wythnos) dal yn gallu derbyn gofal yn eu hysbyty agosaf, naill ai yn y Ganolfan Gofal Brys 24 awr neu yn yr adran cleifion allanol sy’n blant. Fel nawr, fe fyddai cyfleusterau’n cael eu darparu ar y safle Gofal Argyfwng i rieni allu aros dros nos gyda’u plentyn.

Dan yr opsiwn rydyn ni’n ei ffafrio, fe fyddai menywod sy’n cael genedigaeth risg uchel, neu’r rheini a fyddai angen cymorth meddygol, naill ai cyn neu yn ystod yr esgor, yn derbyn gofal ar y safle Gofal Argyfwng yn Amwythig. Fe fyddai gofal cynenedigol, fel apwyntiadau a sganiau, yn parhau i gael eu darparu ar y ddau safle. Os ydych chi’n cael genedigaeth risg uchel ond yn byw yn agosach at Telford, fe fyddech chi’n gweld eich bydwraig a’ch meddyg yn Ysbyty’r Dywysoges Frenhinol ar gyfer apwyntiadau cleifion allanol, asesiadau a sganiau. Unwaith y byddwch chi wedi cael eich baban yn

Ysbyty Brenhinol Amwythig, mae’n bosibl y byddwch chi’n cael cynnig y dewis i dderbyn gweddill eich gofal yn Ysbyty’r Dywysoges Frenhinol. Fe fydd yn golygu y bydd yn rhaid i rai menywod sydd ag amseroedd teithio byr ar hyn o bryd deithio ychydig yn bellach i gael eu baban dan arweiniad ymgynghorydd. Fodd bynnag, i’r menywod hynny sy’n teithio pellteroedd sylweddol hirach ar hyn o bryd, weithiau hyd at 60 munud, fe fydd cwtogi sylweddol ar eu hamser teithio nhw dan yr opsiwn rydyn ni’n ei ffafrio.

Mae’r mwyafrif helaeth o wasanaethau gynaecoleg nawr yn cael eu darparu fel achosion cleifion allanol neu fel achosion dydd. Fe fydd gwasanaethau cleifion allanol yn aros ar ein dau safle. Fe fyddai’r holl ofal achosion dydd a gynaecoleg cleifion mewnol risg uchel yn digwydd ar y safle Gofal Argyfwng. Rydyn ni’n amcangyfrif y byddai bron hanner (45%) o’r gofal felly’n cael ei ddarparu ar y safle Gofal Cynlluniedig ar gyfer menywod y mae angen gwasanaethau gynaecoleg arnyn nhw.

Beth bynnag fydd deilliant yr ymgynghoriad, fe fyddwn ni’n edrych ar ffyrdd y gallwn ni helpu i leihau’r effaith y gallai newidiadau i’n gwasanaethau ysbyty ei chael ar ein cleifion. Mae rhagor o wybodaeth am amseroedd teithio i’w gweld yn adroddiadau’r Asesiad Effaith Integredig yn [www.nhsfuturefit.org](http://www.nhsfuturefit.org)

**Dadansoddiad o gydraddoldeb**

O ddechrau rhaglen Future Fit a hyd at y cyfnod ymgynghori hwn, rydyn ni wedi ceisio bod mor gynhwysol â phosibl. Ein nod bob amser oedd na ddylai unrhyw gynigion gael effaith annheg ar unrhyw berson neu grŵp o bobl penodol, waeth beth fo’u hoedran, eu rhyw, eu hethnigrwydd, unrhyw anabledd a allai fod ganddyn nhw, neu unrhyw nodwedd warchodedig arall.

**Diwallu ein dyletswyddau cydraddoldeb yn y sector cyhoeddus**

Mae’r ddyletswydd cydraddoldeb yn y sector cyhoeddus y manylir arni yn Neddf Cydraddoldeb 2010 yn ei gwneud hi’n ofynnol i awdurdodau cyhoeddus, wrth gyflawni eu swyddogaethau, roi’r sylw dyledus i’r angen i:

* Gael gwared â chamwahaniaethu, aflonyddu ac erlid anghyfreithlon ac unrhyw ymddygiad arall y mae’r Ddeddf yn ei wahardd.
* Hyrwyddo cyfle cyfartal rhwng pobl sy’n rhannu nodwedd warchodedig a’r rheini nad ydyn nhw’n ei rhannu.
* Meithrin perthynas dda rhwng pobl sy’n rhannu nodwedd warchodedig a’r rheini nad ydyn nhw’n ei rhannu. Cyfeirir at y rhain weithiau fel tri nod y ddyletswydd cydraddoldeb gyffredinol.

Mae’r Ddeddf yn esbonio bod rhoi’r sylw dyledus i hyrwyddo cydraddoldeb yn galw am:

* Ddileu neu leihau anfanteision y mae pobl yn eu dioddef oherwydd eu nodweddion gwarchodedig.
* Cymryd camau i ddiwallu anghenion pobl o grwpiau gwarchodedig lle mae’r rhain yn wahanol i anghenion pobl eraill.
* Annog pobl o grwpiau gwarchodedig i gymryd rhan mewn bywyd cyhoeddus neu mewn gweithgareddau eraill lle mae nifer y bobl o’u plith sy’n cymryd rhan yn anghymesur o isel.

Ceir disgrifiad llawnach o fanylion y newidiadau arfaethedig i’n gwasanaethau ysbyty yn yr Achos Busnes Cyn Ymgynghori sydd ar gael ar ein gwefan: [www.nhsfuturefit.org](http://www.nhsfuturefit.org)

**Asesiadau Effaith Integredig**

Rydyn ni wedi cwblhau dau Asesiad Effaith Integredig sy’n asesu effaith bosibl y newidiadau rydyn ni’n eu cynnig ac unrhyw effeithiau o ran cydraddoldeb. Mae hyn hefyd yn cynnwys effaith o bosibl symud gwasanaethau cleifion mewnol ar gyfer menywod a phlant o Telford i Amwythig. Rhoddwyd sylw i’r rhain fel rhan o broses benderfynu’r Grwpiau Comisiynu Clinigol wrth iddyn nhw ystyried pa opsiwn roedden nhw’n ei ffafrio. Fe ddilynodd yr Asesiadau Effaith Integredig broses â thri cham:

* Cwmpasu a rhestru’r holl effeithiau posibl
* Asesu effeithiau allweddol
* Asesu effeithiau o ran cydraddoldeb, gan gynnwys i’r rheini y nodwyd bod ganddyn nhw nodweddion gwarchodedig dan y Ddeddf Cydraddoldeb (2010).

Gallwch chi ddarllen yr Asesiadau Effaith Integredig ar ein gwefan [www.nhsfuturefit.org](http://www.nhsfuturefit.org)

Rydyn ni wedi gweithio ochr yn ochr â phartneriaid yn Sir Amwythig, Telford & Wrekin a chanolbarth Cymru’n dylunio ac yn cyflawni ein gweithgareddau ymgysylltu. Rydyn ni wedi ymgymryd â meysydd gwaith penodol i gynnwys grwpiau sydd byth braidd yn cael dweud eu dweud, gan gynnwys y naw nodwedd y mae’r Ddeddf Cydraddoldeb yn eu gwarchod. Rhannwyd y gweithgarwch hwn â phawb fu a wnelo â phenderfynu pa opsiynau y dylen ni fwrw ymlaen â nhw i’w trafod mewn ymgynghoriad cyhoeddus ffurfiol. Mae’r gwaith hwn wedi helpu’r rhai hyn sy’n penderfynu trwy roi gwybodaeth well iddyn nhw am sut y gallan nhw hybu a gwarchod llesiant ein cymunedau lleol.

**Teithio i’n hysbytai**

Mae ein dau ysbyty’n cwmpasu ardal ddaearyddol fawr iawn, o Groesoswallt a Market Drayton yn y gogledd i Cleobury Mortimer a Cholunwy (Clun) yn y de; o’r Trallwng a Llanidloes yn y gorllewin i Bridgenorth a Newport yn y dwyrain. Rydyn ni’n cydnabod y byddai unrhyw newid i’n gwasanaethau ysbyty’n cael effaith ar deithio i rai o’n cleifion, ein hymwelwyr a’n staff. Er eich bod chi wedi dweud wrthym ni eich bod chi eisiau’r gofal gorau posibl pan mae’n rhaid ichi fynd i’r ysbyty, rydyn ni hefyd yn deall y bydd teithio a thrafnidiaeth yn ffactor pwysig i chi ac i’ch teulu.

Mae teithio a thrafnidiaeth wedi bod yn ffactor allweddol wrth ddatblygu’r model gofal ysbyty rydyn ni’n ei gynnig ac wrth benderfynu ar yr opsiwn rydyn ni’n ei ffafrio. Rydyn ni wedi cwblhau Dadansoddiad o’r Effaith ar Deithio i ddeall yr effaith y byddai unrhyw newidiadau i’n gwasanaethau ysbyty’n ei chael ar gleifion ledled Sir Amwythig, Telford & Wrekin a chanolbarth Cymru. Gallwch chi ddarllen hwn ar ein gwefan: [www.nhsfuturefit.org](http://www.nhsfuturefit.org)

Beth bynnag fydd deilliant yr ymgynghoriad hwn, fe fyddai’r mwyafrif o gleifion yn dal i fynd i’r un ysbyty ag y maen nhw’n mynd iddo nawr. Fodd bynnag, fe fydd yn golygu y bydd yn rhaid i rai pobl deithio pellteroedd byrrach ac y bydd yn rhaid i rai deithio’n bellach i gael eu gofal.

**Teithio’n bellach mewn ambiwlans i fynd i’r lle iawn**

Ledled Lloegr, mae angen i ambiwlansys weithiau yrru heibio i adran damweiniau ac achosion brys i fynd â chleifion i’r lle iawn i gael y driniaeth iawn.

Er enghraifft, mewn adroddiad gan GIG Lloegr\*, nodwyd bod cleifion sydd wedi cael trawiad ar y galon yn fwy tebygol o lawer o oroesi erbyn hyn. Un rheswm am hyn ydy bod parafeddygon yn gallu gwneud diagnosis o gleifion yn yr ambiwlans a gwneud yn siŵr bod cleifion yn cael eu cludo i’r ysbytai iawn i gael y driniaeth fwyaf datblygedig. Mae hyn yn aml yn golygu y byddan nhw’n gyrru heibio i’r adran damweiniau ac achosion brys agosaf i fynd â’r claf i’r lle iawn.

Mae hyn eisoes yn digwydd yn ein sir ni, er enghraifft mae ambiwlansys yn mynd â chleifion sydd wedi cael strôc ac sydd angen gofal arbenigol i’r Uned Strôc yn Ysbyty’r Dywysoges Frenhinol yn Telford. Yn yr un modd, mae cleifion o ledled Sir Amwythig, Telford & Wrekin a chanolbarth Cymru sydd angen llawdriniaeth ar y galon neu’r ysgyfaint yn cael eu trin fel mater o drefn yn Ysbytai Prifysgol Gogledd Canolbarth Lloegr yn Stoke-on-Trent.

Fe fyddai cael ysbytai ar wahân ar gyfer gofal argyfwng a gofal cynlluniedig yn helpu i wneud yn siŵr bod mwy o gleifion yn cael eu cludo mewn ambiwlans yn gyflym i’r lle iawn i gael y gofal a’r driniaeth iawn. Mae Gwasanaeth Ambiwlans Gorllewin Canolbarth Lloegr a Gwasanaeth Ambiwlans Cymru’n mynd â chleifion o ledled Sir Amwythig, Telford & Wrekin a chanolbarth Cymru i’n dau ysbyty. Mae’r ddau sefydliad wedi chwarae rhan ym mhroses Future Fit ac maen nhw’n cefnogi ein hymgynghoriad. Fe fydd trafodaethau manwl yn parhau â’r ddau wasanaeth ambiwlans gydol y broses ymgynghori a thu hwnt.

\* Adroddiad ‘Transforming urgent and emergency care services in England’ GIG Lloegr, Tachwedd 2013

|  |
| --- |
| **A oeddech chi’n gwybod?** Yn ystod 2016-17, daeth ambiwlansys â mwy na 33,000 o gleifion i’r adrannau damweiniau ac achosion brys yn Ysbyty Brenhinol Amwythig ac Ysbyty’r Dywysoges Frenhinol. Nid oedd angen gofal adran damweiniau ac achosion brys ar ryw 35% o’r cleifion hyn, a byddai modd eu trin yn un o’n Canolfannau Gofal Brys 24 awr yn y dyfodol. |

**Teithio mewn ambiwlans i Uned Drawma**

Mae’n rhaid mynd â rhai o’n cleifion â’r clefydau neu’r anafiadau mwyaf difrifol i’r Uned Drawma yn Amwythig, er mwyn rhoi’r gofal argyfwng gorau posibl iddyn nhw.

Pe bai Ysbyty’r Dywysoges Frenhinol yn dod yn safle Gofal Argyfwng fe fyddai angen iddo wneud cais i ddod yn Uned Drawma a chael ei gymeradwyo. Fe fyddai hyn yn effeithio ar rai grwpiau o gleifion, gan gynnwys y rheini yng nghanolbarth Cymru.

Rhai syniadau y gallen ni weithio gyda phartneriaid arnyn nhw:

* Defnyddio mwy ar yr ambiwlans awyr
* Estyn yr amseroedd y mae’r ambiwlans awyr yn gallu hedfan trwy gael mwy o safleoedd y gellir glanio ynddyn nhw yn y nos
* Darparu hyfforddiant ychwanegol i ‘uwchsgilio’ staff
* Cael mwy o barafeddygon
* Edrych ar ddatblygiadau technolegol posibl dros yr ychydig flynyddoedd nesaf e.e. diagnosteg symudol
* Cael meddyg trawma ar gael yn amlach a/neu fwy o barafeddygon gofal critigol yn ystod y daith
* Adolygu lleoliadau canolfannau ar gyfer ambiwlansys a cherbydau argyfwng eraill
* Mynd â chleifion i Unedau Trawma eraill, gan gynnwys Henffordd, Caerwrangon, Wrecsam neu Wolverhampton.

**Gwella cyfleusterau parcio ceir a theithio i’n hysbytai**

Yn 2016, fe ofynnodd Ymddiriedolaeth GIG Ysbytai Amwythig a Telford i arbenigwyr annibynnol gwblhau astudiaeth drafnidiaeth fu’n edrych ar deithio a pharcio yn ein dau ysbyty. O ganlyniad i’r astudiaeth hon, cynigiwyd nifer o argymhellion:

* Darparu cyfleusterau parcio ychwanegol yn y ddau ysbyty
* Gweithio gyda sefydliadau sy’n bartneriaid i wella llwybrau seiclo, arwyddion a chyfleusterau ar gyfer seiclwyr
* Sefydlu grŵp teithio a thrafnidiaeth i edrych yn fanylach ar y gwaith hwn.

Gallwch chi ddarllen yr Astudiaeth Drafnidiaeth yn [www.nhsfuturefit.org](http://www.nhsfuturefit.org)

**Rhai syniadau ynglŷn â sut y gallen ni leihau effaith amseroedd teithio ychwanegol:**

* Rhoi’r wybodaeth ddiweddaraf, fanwl gywir i gleifion ac ymwelwyr am eu dewisiadau teithio a pharcio, gan gynnwys costau
* Rhoi gwybodaeth i gleifion am gynlluniau sy’n cynnig cymorth â chostau teithio
* Rhoi gwybodaeth am deithio gyda llythyrau am apwyntiadau
* Lle bo’n bosibl, trefnu apwyntiadau ar adegau sy’n gyfleus i drefniadau teithio claf
* Gweithio gyda darparwyr trafnidiaeth gyhoeddus i edrych ar ffyrdd y gellid gwella trafnidiaeth gyhoeddus i’r ddau ysbyty
* Archwilio cyfleoedd ar gyfer teleiechyd a thechnolegau eraill i rith-gysylltu’r ddau safle ysbyty.

Yn ystod yr ymgynghoriad, rydyn ni eisiau clywed eich barn chi ar sut rydych chi’n meddwl y gallen ni helpu i leihau’r effaith y gallai unrhyw newidiadau i’n gwasanaethau ysbyty ei chael ar ein cleifion a’u hymwelwyr. Beth bynnag fydd deilliant yr ymgynghoriad, mae’n arbennig o bwysig ein bod ni’n deall yn iawn sut y gallwn ni leihau’r effaith i unrhyw un a allai fod dan fwy o anfantais o ganlyniad i unrhyw newidiadau. Er enghraifft, gall hyn gynnwys rhai menywod a phlant sy’n defnyddio’r safle Gofal Argyfwng a rhai pobl hŷn sy’n defnyddio’r safle Gofal Cynlluniedig.

**Beth sy’n digwydd nesaf?**

Fyddwn ni ddim yn gwneud unrhyw benderfyniadau ynglŷn â’r opsiynau arfaethedig tan ar ôl i’r ymgynghoriad cyhoeddus ddod i ben. Unwaith y daw’r ymgynghoriad cyhoeddus i ben, fe fydd arbenigwyr ymgynghori, sef Participate Ltd, yn dadansoddi’r holl ymatebion yn ofalus ac yna’n cynhyrchu adroddiad. Fe fydd y Grwpiau Comisiynu Clinigol yn darllen yr adroddiad hwn ac yn ystyried yr holl adborth yn ofalus. Fe fydd Cyd-bwyllgor o Grwpiau Comisiynu Clinigol Sir Amwythig a Telford & Wrekin yn gwneud y penderfyniad terfynol. Fe fydd yr holl adroddiadau a manylion am y broses benderfynu ar gael yn: [www.nhsfuturefit.org](http://www.nhsfuturefit.org)

# Sut y gallwch chi chwarae rhan

Diolch am roi o’ch amser i ddarllen y ddogfen hon. Rydyn ni eisiau gwybod beth yw’ch barn chi ac mae yna lawer o ffyrdd o roi gwybod inni:

**Llenwi ein harolwg** – ar ein gwefan[www.nhsfuturefit.org](http://www.nhsfuturefit.org)

**Mynychu digwyddiad:** Gydol y cyfnod ymgynghori, fe fyddwn ni’n cynnal cyfres o ddigwyddiadau arddangos cyhoeddus lle gallwch chi gyfarfod â’n meddygon, ein nyrsys a staff gofal iechyd eraill, gofyn cwestiynau a chael gwybod mwy.

Lle bo’n bosibl, fe fyddwn ni hefyd yn mynychu cyfarfodydd a digwyddiadau y bydd unigolion a sefydliadau’n eu trefnu ledled yr ardal, felly rhowch wybod inni am unrhyw ddigwyddiadau neu gyfarfodydd y gallen ni eu mynychu. Fe fyddwn ni’n rhoi cyhoeddusrwydd i’r lleoedd y gallwch chi ddod i siarad â ni ar ein gwefan, yn y papurau lleol ac ar y radio lleol.

**Ysgrifennu atom ni:** FREEPOST NHS FF CONSULTATION

**Anfon e-bost atom ni:** nhsfuturefit@nhs.uk

**Ein ffonio:** 0300 3000 903 [peiriant ateb 24 awr]

**Twitter:** @NHSFutureFit

**Facebook:** facebook.com/nhsff